DECRETO 221/2011, do 24 de novembro, polo que se declara a urxente ocupación, para efectos de expropiación forzosa, dos bens e dereitos necesarios para a realización das obras do parcelario e valoración de bens e dereitos afectados pola construción do novo complexo sanitario-asistencial e de terreos dotacionais estremeiros do Concello de Lalín.
Consellería de Presidencia, Administracións Públicas e Xustiza — III. Outras disposicións — 07/12/2011

O Concello de Lalín, en sesión celebrada o día vinte e oito de maio de dous mil once, aprobou o proxecto do parcelario e valoración de bens e dereitos afectados pola construción do novo complexo sanitario-asistencial e de terreos dotacionais estremeiros do Concello de Lalín e, na mesma sesión, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Os bens en que se concreta a declaración de urxente ocupación están determinados no expediente que se someteu a información pública.
O dito expediente tivo entrada na Consellería de Presidencia, Administracións Públicas e Xustiza, e contén a xustificación acreditativa da motivación para a declaración de urxente ocupación.
O expediente tratouse na comisión de secretarios xerais previa á súa elevación ao Consello da Xunta de Galicia.
O expediente contén a documentación a que se refire o artigo primeiro da Orde do 7 de decembro de 1983, sobre declaracións de urxente ocupación, así como a exixida no artigo 3 da Lei 11/1996, do 27 de decembro, de medidas de disciplina orzamentaria.
En consecuencia, considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que, segundo sinala, o Concello, o ambulatorio existente en Lalín resulta obsoleto e totalmente deficitario para atender as necesidades sanitarias dunha poboación que se incrementeou notablemente nos últimos anos.
O Concello e a Consellería de Sanidade asinaron un convenio para mellorar a prestación de servizos sanitarios mediante a construción dun novo complexo sanitario-asitencial no cal o Concello debe pór á disposición da consellería os terreos necesarios.
A solicitude da declaración de urxente ocupación está motivada en que as administracións con competencia sobre a materia se ven con serias dificultades para dar cumprimento ao precepto constitucional que obriga aos poderes públicos a organizar e tutelar a saúde pública a través de medidas preventivas e das prestacións de servizos necesarios.
A competencia para a declaración da urxente ocupación corresponde ao Consello da Xunta de Galicia, segundo o disposto nos artigos 27.2 e 28.2 do Estatuto de autonomía de Galicia.
Na súa virtude, por proposta do conselleiro de Presidencia, Administracións Públicas e Xustiza, e logo de deliberación do Consello da Xunta de Galicia na súa reunión do día vinte e catro de novembro de dous mil once,
Artigo único. De conformidade co disposto no artigo 52 da Lei de expropiación forzosa, declárase a urxente ocupación, para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras do proxecto do parcelario e valoración de bens e dereitos afectados pola construción do novo complexo sanitario-asistencial e de terreos dotacionais estremeiros do Concello de Lalín, que debe, no seu caso, unha vez ocupados os terreos necesarios, obter as autorizacións que foren necesarias dos organismos competentes, con carácter previo ao inicio das obras.
Santiago de Compostela, vinte e catro de novembro de dous mil once.